溽暑
作者：孔武仲
朝代：宋

paragraphs: 頑雲積穹蒼，天宇晝沉黄。
日車亦徘徊，風力軟不揚。
亭午猶蒸溽，汗瀉如沃漿。
裋褐無所投，返坐閉深房。
外觀俱遣絕，欲以進清涼。
煩襟竟不解，號呼投空床。
安得引扶搖，大鵬共翱翔。
拔石移三山，回波沃扶桑。
炎官喪精魄，火蛾潛遁藏。
披襟閶闔畔，爽氣盈衣裳。
誰能守環堵，執熱徒自傷。